**Tommi Jäminki** (s. 11. helmikuuta 1983 Turku) on suomalainen jääkiekkoilija, joka pelasi kaudella 2012–2013 III-divisioonajoukkue KJT KerHossa. Hän on aiemmin pelannut SM-liigassa yhteensä 162 runkosarjaottelua tehopistein 8+4=12 ja keräten 14 jäähyminuuttia sekä 13 playoff-ottelua tehden yhden maalin ja keräten kaksi jäähyminuuttia. Jäminkiä on luonnehdittu voimahyökkääjäksi, jonka vahvuuksiin kuuluu aggressiivisuus, fyysinen peli, karvaaminen, kaksinkamppailut, kahden suunnan pelaaminen, rannelaukaus sekä maalintekotaidot. Hän pelasikin SM-liigassa useimmiten karvaajana alemmissa ketjuissa. Jäminki laukoo oikealta.

Ura
---

### Seuraura

Jäminki on Keravan Shakersin kasvatti. Hän pelasi juniorina sittemmin KJT:ssä, josta Jäminki siirtyi Espoo Bluesiin kaudeksi 2000–2001. Kaudella 2001–2002 hän teki siellä SM-liigadebyyttinsä. Jäminki pelasi kauden aikana SM-liigassa neljä runkosarjaottelua jääden niissä ilman tehopisteitä. Chicago Blackhawks varasi hänet viidennellä kierroksella 142. pelaajana NHL:n varaustilaisuudessa 2001.

Kaudeksi 2002–2003 Jäminki siirtyi kaksivuotisella sopimuksella Tampereen Ilvekseen. Kausi oli hänelle tulokaskausi SM-liigassa ja se toi Jämingille 45 runkosarjaottelussa kaksi maalia, joista liigauran avausmaaliksi jäänyt ensimmäinen osuma syntyi 27. helmikuuta 2003 paikallisvastustaja Tapparaa vastaan. Hän edusti kauden aikana myös Ilveksen A-nuoria, joita Jäminki vahvisti kevään 2003 karsintasarjassa. Kaudella 2003–2004 hän teki yhden kauden piste-ennätyksensä SM-liigassa tehtyään 51 runkosarjaottelussa tehot 3+3=6. Toukokuussa 2004 Jäminki teki 1+1-vuotisen jatkosopimuksen Ilveksen kanssa.

Marraskuussa 2004 Jäminki kävi kahden ottelun verran try-outilla Pelicansissa, mutta jäätyään ilman sopimusta hän palasi loppukaudeksi 2004–2005 Ilvekseen. Jäminki ei lopulta onnistunut tekemään läpimurtoaan SM-liigassa, eikä hänen sopimuksessaan ollutta optiota käytetty. Elokuussa 2005 Jäminki teki sopimuksen Mestis-joukkue Kiekko-Vantaan kanssa, mutta hän siirtyi kauden 2005–2006 kynnyksellä kuitenkin try-outille Rauman Lukkoon, jossa Jäminki jäi viiden ottelun jälkeen ilman sopimusta. Lokakuussa hän kävi neljän ottelun ajan try-outilla Vaasan Sportissa, mutta marraskuussa Jäminki siirtyi loppukaudeksi Kokkolan Hermekseen, joka oli hänelle jo kauden neljäs seura. Jäminki jakoi yhdeksällä osumallaan joukkueen sisäisen maalipörssin kolmannen sijan Ismo Sirenin ja Jari-Pekka Pajulan kanssa. Hermes putosi lopulta kauden päätteeksi Suomi-sarjaan.

Kaudeksi 2006–2007 Jäminki siirtyi Ruotsin toiseksi korkeimmalla sarjatasolla HockeyAllsvenskanissa pelanneeseen IFK Arboga IK:hon. Hän ei kuitenkaan ollut tyytyväinen saamaansa peliaikaan, purki sopimuksensa joukkueen kanssa ja siirtyi tammikuussa 2007 loppukaudeksi Mestiksen nousijajoukkue Heinolan Kiekon riveihin. Kaudeksi 2007–2008 Jäminki siirtyi sarjatasoa alemmas Suomi-sarjaan ja HC Keravan joukkueeseen. Hän oli tehoilla 20+15=35 joukkueen toiseksi paras maalintekijä ja kolmanneksi paras pistemies. Jäminki voitti kauden päätteeksi Suomi-sarjan pronssia. Kaudella 2008–2009 HC Keravan nimeksi vaihtui HC Keski-Uusimaa.

Jäminki oli kausina 2009–2010 ja 2010–2011 kokonaan pelaamatta. Tammikuussa 2012 hän palasi kaukaloihin ja siirtyi III-divisioonajoukkue KJT KerHoon. Kaudella 2012–2013 Jäminki voitti tehoilla 19+28=47 koko joukkueen sisäisen piste-, maali- ja syöttöpörssin.

### Maajoukkueura

Jäminki pelasi alle 18-vuotiaiden MM-kilpailuissa vuonna 2001, jolloin hän voitti pronssia. Jäminki pelasi myös alle 17-vuotiaiden World Hockey Challengessa vuonna 2000.

Muuta
-----

Kesäkuussa 2010 Jäminki voitti Helsingin Grand Casinon Midnight Sun -pokeriturnaustapahtumassa 200+20 euron texas no limit hold'em turbo -turnauksen.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2001–2002 | Blues | SM-liiga | 4 | 0 | 0 | 0 | 0 | – | – | – | – | – |
| 2002–2003 | Ilves | SM-liiga | 45 | 2 | 0 | 2 | 0 | – | – | – | – | – |
| 2003–2004 | Ilves | SM-liiga | 51 | 3 | 3 | 6 | 6 | 7 | 1 | 0 | 1 | 2 |
| 2004–2005 | Pelicans | SM-liiga | 2 | 0 | 0 | 0 | 0 | – | – | – | – | – |
|  | Ilves | SM-liiga | 55 | 3 | 0 | 3 | 8 | 6 | 0 | 0 | 0 | 0 |
| 2005–2006 | Lukko | SM-liiga | 5 | 0 | 1 | 1 | 0 | – | – | – | – | – |
|  | Sport | Mestis | 4 | 0 | 1 | 1 | 2 | – | – | – | – | – |
|  | Hermes | Mestis | 34 | 9 | 10 | 19 | 24 | – | – | – | – | – |
| 2006–2007 | IFK Arboga IK | Allsvenskan | 32 | 0 | 4 | 4 | 26 | – | – | – | – | – |
|  | HeKi | Mestis | 7 | 2 | 3 | 5 | 6 | 3 | 1 | 1 | 2 | 2 |
| 2007–2008 | HC Kerava | Suomi-sarja | 31 | 20 | 15 | 35 | 26 | – | – | – | – | – |
| 2008–2009 | HCK | Suomi-sarja | 32 | 14 | 9 | 23 | 21 | – | – | – | – | – |
| 2009–2010 | ei pelannut |  |  |  |  |  |  |  |  |  |  |  |
| 2010–2011 | ei pelannut |  |  |  |  |  |  |  |  |  |  |  |
| 2011–2012 | KJT KerHo | III-divisioona | 5 | 3 | 11 | 14 | 2 | – | – | – | – | – |
| 2012–2013 | KJT KerHo | III-divisioona | 17 | 19 | 28 | 47 | 47 | – | – | – | – | – |
| 5 kautta | yhteensä | SM-liiga | 162 | 8 | 4 | 12 | 14 | 13 | 1 | 0 | 1 | 2 |
| 2 kautta | yhteensä | Mestis | 45 | 11 | 14 | 25 | 32 | 3 | 1 | 1 | 2 | 2 |

Lähteet
-------

* Tommi Jäminki The Internet Hockey Databasessa (englanniksi)
* Tommi Jäminki Eurohockey-sivustolla (englanniksi)
* Tommi Jäminki *Elite Prospects*. Everysport Media Group AB.  (englanniksi)

### Viitteet

1. ↑  Leppimäki, Eero: Chicago Blackhawksin varaukset Entry Draftissa 2001  3.7.2001. Jatkoaika.com. Viitattu 23.12.2012.
2. ↑  Tommi Jäminki Ilves.com.  Arkistoitu 23.8.2014. Viitattu 23.12.2012.
3. ↑  Ilvekselle tukku sopimuksia  5.4.2002. Jatkoaika.com. Viitattu 23.12.2012.
4. ↑  Tilastot – SM-liiga  27.2.2003. SM-liiga. Viitattu 23.12.2012. [vanhentunut linkki]
5. ↑  Niinimäki ja Jäminki jatkavat Ilveksessä  7.5.2004. Jatkoaika.com. Viitattu 23.12.2012.
6. ↑  Jäminki Pelicansin testiin, Rönnberg takaisin Ilvekseen  3.11.2004. Jatkoaika.com. Viitattu 23.12.2012.
7. ↑  Sala, Ville: Ilves-pelaajien kevättodistukset  8.4.2005. Jatkoaika.com. Viitattu 23.12.2012.
8. ↑  Jäminki Kiekko-Vantaan hyökkäykseen  23.8.2005. Jatkoaika.com. Viitattu 23.12.2012.
9. ↑  Jäminki Lukossa koeajalla  5.9.2005. Jatkoaika.com. Viitattu 23.12.2012.
10. ↑  Porkan kausi ohi, Jäminki ei jatka  26.9.2005. Jatkoaika.com. Viitattu 23.12.2012.
11. ↑  Chris Allen palaa Vaasan Sportiin (päivitetty)  6.10.2005. Jatkoaika.com. Viitattu 23.12.2012.
12. ↑  Jäminki loppukauden Kokkolassa  1.11.2005. Jatkoaika.com. Viitattu 23.12.2012.
13. 1 2 3 4  EliteProspects
14. ↑  Jesse Pehu ja Tommi Jäminki Allsvenskaniin  28.5.2006. Jatkoaika.com. Viitattu 23.12.2012.
15. ↑  Tommi Jäminki IFK Arbogasta HeKiin  22.1.2007. Jatkoaika.com. Viitattu 23.12.2012.
16. ↑  Suomilammi, Matti (toim.): Suomi-sarjalaiset ja Mestis-joukkueet kohtaavat Keravan turnauksessa  30.8.2007. Jatkoaika.com. Viitattu 23.12.2012.
17. ↑  MNS Texas Turbo NL 200 + 20 Helsinki Grand Casino. Viitattu 9.6.2010. [vanhentunut linkki]